Book of Wei 19

魏書十九　　任城陳蕭王傳第十九 Wei Book 19: Biographies of the princes of Rencheng, Chen, and Xiao

任城王曹彰 Cao Zhang, King of Rencheng
任城威王彰，字子文. 少善射禦，膂力過人，手格猛獸，不避險阻. 數從征伐，志意慷慨. 太祖嘗抑之曰：「汝不念讀書慕聖道，而好乘汗馬擊劍，此一夫之用，何足貴也！」課彰讀詩、書，彰謂左右曰：「丈夫一為衛、霍，將十萬騎馳沙漠，驅戎狄，立功建號耳，何能作博士邪？」太祖嘗問諸子所好，使各言其志. 彰曰：「好為將. 」太祖曰：「為將柰何？」對曰：「被堅執銳，臨難不顧，為士卒先；賞必行，罰必信. 」太祖大笑. 建安二十一年，封鄢陵侯.

二十三年，代郡烏丸反，以彰為北中郎將，行驍騎將軍. 臨發，太祖戒彰曰：「居家為父子，受事為君臣，動以王法從事，爾其戒之！」彰北征，入涿郡界，叛胡數千騎卒至. 時兵馬未集，唯有步卒千人，騎數百匹. 用田豫計，固守要隙，虜乃退散. 彰追之，身自搏戰，射胡騎，應弦而倒者前後相屬. 戰過半日，彰鎧中數箭，意氣益厲，乘勝逐北，至於桑乾，臣松之案桑乾縣屬代郡，今北虜居之，號為索幹之都. 去代二百餘裏. 長史諸將皆以為新涉遠，士馬疲頓，又受節度，不得過代，不可深進，違令輕敵. 彰曰：「率師而行，唯利所在，何節度乎？胡走未遠，追之必破. 從令縱敵，非良將也. 」遂上馬，令軍中：「後出者斬. 」一日一夜與虜相及，擊，大破之，斬首獲生以千數. 彰乃倍常科大賜將士，將士無不悅喜. 時鮮卑大人軻比能將數萬騎觀望強弱，見彰力戰，所向皆破，乃請服. 北方悉平. 時太祖在長安，召彰詣行在所. 彰自代過鄴，太子謂彰曰：「卿新有功，今西見上，宜勿自伐，應對常若不足者. 」彰到，如太子言，歸功諸將. 太祖喜，持彰須曰：「黃須兒竟大奇也！」魏略曰：太祖在漢中，而劉備棲於山頭，使劉封下挑戰. 太祖罵曰：「賣履舍兒，長使假子拒汝公乎！待呼我黃須來，令擊之. 」乃召彰. 彰晨夜進道，西到長安而太祖已還，從漢中而歸. 彰須黃，故以呼之.

太祖東還，以彰行越騎將軍，留長安. 太祖至洛陽，得疾，驛召彰，未至，太祖崩. 魏略曰：彰至，謂臨菑侯植曰：「先王召我者，欲立汝也. 」植曰：「不可. 不見袁氏兄弟乎！」文帝即王位，彰與諸侯就國. 魏略曰：太子嗣立，既葬，遣彰之國. 始彰自以先王見任有功，冀因此遂見授用，而聞當隨例，意甚不悅，不待遣而去. 時以鄢陵脊薄，使治中牟. 及帝受禪，因封為中牟王. 是後大駕幸許昌，北州諸侯上下，皆畏彰之剛嚴；每過中牟，不敢不速. 詔曰：「先王之道，庸勳親親，並建母弟，開國承家，故能籓屏大宗，禦侮厭難. 彰前受命北伐，清定朔土，厥功茂焉. 增邑五千，並前萬戶. 」黃初二年，進爵為公. 三年，立為任城王. 四年，朝京都，疾薨于邸，諡曰威. 魏氏春秋曰：初，彰問璽綬，將有異志，故來朝不即得見. 彰忿怒暴薨. 至葬，賜鑾輅、龍旂，虎賁百人，如漢東平王故事. 子楷嗣，徙封中牟. 五年，改封任城縣. 太和六年，複改封任城國，食五縣二千五百戶. 青龍三年，楷坐私遣官屬詣中尚方作禁物，削縣二千戶. 正始七年，徙封濟南，三千戶. 正元、景元初，連增邑，凡四千四百戶. 楷，泰始初為崇化少府，見百官名.

陳思王曹植 Cao Zhi, King Si of Chen
陳思王植字子建. 年十歲餘，誦讀詩、論及辭賦數十萬言，善屬文. 太祖嘗視其文，謂植曰：「汝倩人邪？」植跪曰：「言出為論，下筆成章，顧當面試，柰何倩人？」時鄴銅爵台新城，太祖悉將諸子登臺，使各為賦. 植援筆立成，可觀，太祖甚異之. 陰澹魏紀載植賦曰「從明後而嬉遊兮，登層台以娛情. 見太府之廣開兮，觀聖德之所營. 建高門之嵯峨兮，浮雙闕乎太清. 立中天之華觀兮，連飛閣乎西城. 臨漳水之長流兮，望園果之滋榮. 仰春風之和穆兮，聽百鳥之悲鳴. 天雲垣其既立兮，家原得而獲逞. 揚仁化於宇內兮，盡肅恭於上京. 惟桓文之為盛兮，豈足方乎聖明！休矣美矣！惠澤遠揚. 翼佐我皇家兮，甯彼四方. 同天地之規量兮，齊日月之暉光. 永貴尊而無極兮，等年壽於東王」云云. 太祖深異之. 性簡易，不治威儀. 輿馬服飾，不尚華麗. 每進見難問，應聲而對，特見寵愛. 建安十六年，封平原侯. 十九年，徙封臨菑侯. 太祖征孫權，使植留守鄴，戒之曰：「吾昔為頓邱令，年二十三. 思此時所行，無悔於今. 今汝年亦二十三矣，可不勉與！」植既以才見異，而丁儀、丁廙、楊脩等為之羽翼. 太祖狐疑，幾為太子者數矣. 而植任性而行，不自彫勵，飲酒不節. 文帝禦之以術，矯情自飾，宮人左右，並為之說，故遂定為嗣. 二十二年，增置邑五千，並前萬戶. 植嘗乘車行馳道中，開司馬門出. 太祖大怒，公車令坐死. 由是重諸侯科禁，而植寵日衰. 魏武故事載令曰：「始者謂子建，兒中最可定大事. 」又令曰：「自臨菑侯植私出，開司馬門至金門，令吾異目視此兒矣. 」又令曰：「諸侯長史及帳下吏，知吾出輒將諸侯行意否？從子建私開司馬門來，吾都不復信諸侯也. 恐吾適出，便複私出，故攝將行. 不可恆使吾（爾）誰為心腹也！」太祖既慮終始之變，以楊脩頗有才策，而又袁氏之甥也，於是以罪誅脩. 植益內不自安. 典略曰：楊脩字德祖，太尉彪子也. 謙恭才博. 建安中，舉孝廉，除郎中，丞相請署倉曹屬主簿. 是時，軍國多事，脩總知外內，事皆稱意. 自魏太子已下，並爭與交好. 又是時臨菑侯植以才捷愛幸，來意投脩，數與脩書，書曰：「數日不見，思子為勞；想同之也. 僕少好詞賦，迄至於今二十有五年矣. 然今世作者，可略而言也. 昔仲宣獨步於漢南，孔璋鷹揚於河朔，偉長擅名於青土，公幹振藻於海隅，德璉發跡於大魏，足下高視於上京. 當此之時，人人自謂握靈蛇之珠，家家自謂抱荊山之玉也. 吾王於是設天網以該之，頓八紘以掩之，今盡集茲國矣. 然此數子，猶不能飛翰絕跡，一舉千里也. 以孔 璋之才，不閑辭賦，而多自謂與司馬長卿同風，譬畫虎不成還為狗者也. 前為書啁之，反作論盛道僕贊其文. 夫鍾期不失聽，於今稱之. 吾亦不敢妄歎者，畏後之嗤餘也. 世人著述，不能無病. 僕常好人譏彈其文；有不善者，應時改定. 昔丁敬禮嘗作小文，使僕潤飾之，僕自以才不能過若人，辭不為也. 敬禮雲：'卿何所疑難乎！文之佳麗，吾自得之. 後世誰相知定吾文者邪？'吾常歎此達言，以為美談. 昔尼父之文辭，與人通流；至於制春秋，游、夏之徒不能錯一字. 過此而言不病者，吾未之見也. 蓋有南威之容，乃可以論於淑媛；有龍淵之利，乃可以議於割斷. 劉季緒才不逮於作者，而好詆呵文章，掎摭利病. 昔田巴毀五帝，罪三王，呰五伯於稷下，一旦而服千人，魯連一說，使終身杜口. 劉生之辯未若田氏，今之仲連求之不難，可無歎息乎！人各有所好尚. 蘭茝蓀蕙之芳，眾人之所好，而海畔有逐臭之夫；咸池、六英之發，眾人所樂，而墨翟有非之之論：豈可同哉！今往僕少小所著詞賦一通相與. 夫街談巷說，必有可采，擊轅之歌，有應風雅，匹夫之思，未易輕棄也. 辭賦小道，固未足以揄揚大義，彰示來世也. 昔揚子雲，先朝執戟之臣耳，猶稱'壯夫不為'也；吾雖薄德，位為籓侯，猶庶幾戮力上國，流惠下民，建永世之業，流金石之功，豈徒以翰墨為勳績，辭頌為君子哉？若吾志不果，吾道不行，亦將采史官之實錄，辯時俗之得失，定仁義之衷，成一家之言，雖未能藏之名山，將以傳之同好，此要之白首，豈可以今日論乎！其言之不怍，恃惠子之知我也. 明早相迎，書不盡懷. 」脩答曰：「不侍數日，若彌年載，豈獨愛顧之隆，使系仰之情深邪！損辱來命，蔚矣其文. 誦讀反覆，雖諷雅、頌，不復過也. 若仲宣之擅江表，陳氏之跨冀域，徐、劉之顯青、豫，應生之發魏國，斯皆然矣. 至如脩者，聽采風聲，仰德不暇，目周章於省覽，何惶駭於高視哉？伏惟君侯，少長貴盛，體旦、發之質，有聖善之教. 遠近觀者，徒謂能宣昭懿德，光贊大業而已，不謂複能兼覽傳記，留思文章. 今乃含王超陳，度越數子；觀者駭視而拭目，聽者傾首而聳耳；非夫體通性達，受之自然，其誰能至於此乎？又嘗親見執事握牘持筆，有所造作，若成誦在心，借書於手，曾不斯須少留思慮. 仲尼日月，無得逾焉. 脩之仰望，殆如此矣. 是以對鶡而辭，作暑賦彌日而不獻，見西施之容，歸憎其貌者也. 伏想執事不知其然，猥受顧賜，教使刊定. 春秋之成，莫能損益. 呂氏、淮南，字直千金；然而弟子鉗口，市人拱手者，聖賢卓犖，固所以殊絕凡庸 也. 今之賦頌，古詩之流，不更孔公，風雅無別耳. 脩家子雲，老不曉事，強著一書，悔其少作. 若此，仲山、周旦之徒，則皆有愆乎！君侯忘聖賢之顯跡，述鄙宗之過言，竊以為未之思也. 若乃不忘經國之大美，流千載之英聲，銘功景鍾，書名竹帛，此自雅量素所蓄也，豈與文章相妨害哉？輒受所惠，竊備矇瞍誦歌而已. 敢忘惠施，以忝莊氏！季緒瑣瑣，何足以雲. 」其相往來，如此甚數. 植後以驕縱見疏，而植故連綴脩不止，脩亦不敢自絕. 至二十四年秋，公以脩前後漏泄言教，交關諸侯，乃收殺之. 脩臨死，謂故人曰：「我固自以死之晚也. 」其意以為坐曹植也. 脩死後百餘日而太祖薨，太子立，遂有天下. 初，脩以所得王髦劍奉太子，太子常服之. 及即尊位，在洛陽，從容出宮，追思脩之過薄也，撫其劍，駐車顧左右曰：「此楊德祖昔所說王髦劍也. 髦今焉在？」及召見之，賜髦穀帛. 摯虞文章志曰：劉季緒名脩，劉表子. 官至東安太守. 著詩、賦、頌六篇. 臣松之案呂氏春秋曰：「人有臭者，其兄弟妻子皆莫能與居，其人自苦而居海上. 海上人有悅其臭者，晝夜隨之而不能去. 」此植所雲「逐臭之夫」也. 田巴事出魯連子，亦見皇覽，文多故不載. 世語曰：脩年二十五，以名公子有才能，為太祖所器，與丁儀兄弟，皆欲以植為嗣. 太子患之，以車載廢簏，內潮歌長吳質與謀. 脩以白太祖，未及推驗. 太子懼，告質，質曰：「何患？明日複以簏受絹車內以惑之，脩必複重白，重白必推，而無驗，則彼受罪矣. 」世子從之，脩果白，而無人，太祖由是疑焉. 脩與賈逵、王淩並為主簿，而為植所友. 每當就植，慮事有闕，忖度太祖意，豫作答教十餘條，敕門下，教出以次答. 教裁出，答已入，太祖怪其捷，推問始泄. 太祖遣太子及圓各出鄴城一門，密敕門不得出，以觀其所為. 太子至門，不得出而還. 脩先戒植：「若門不出侯，侯受王命，可斬守者. 」植從之. 故脩遂以交構賜死. 脩子囂，囂子准，皆知名於晉世. 囂，泰始初為典軍將軍，受心膂之任，早卒. 准字始丘，惠帝末為冀州刺史. 荀綽冀州記曰：准見王綱不振，遂縱酒，不以官事為意，逍遙卒歲而已. 成都王知准不治，猶以其為名士，惜而不責，召以為軍謀祭酒. 府散停家，關東諸侯議欲以准補三事，以示懷賢尚德之舉. 事未施行而卒. 准子嶠字國彥，髦字士彥，並為後出之俊. 准與裴頠、樂廣善，遣往見之. 頠性弘方，愛嶠之有高韻，謂准曰：「嶠當及卿，然髦小減也. 」廣性清淳，愛髦之有神檢，謂准曰：「嶠自及卿，然髦尤精出. 」准歎曰：「我二兒之優劣 ，乃裴、樂之優劣也. 」評者以為嶠雖有高韻，而神檢不逮，廣言為得. 傅暢雲：「嶠似准而疏. 」嶠弟俊，字惠彥，最清出. 嶠、髦皆為二千石. 俊，太傅掾. 二十四年，曹仁為關羽所圍. 太祖以植為南中郎將，行征虜將軍. 欲遣救仁，呼有所敕戒. 植醉不能受命，於是悔而罷之. 魏氏春秋曰：植將行，太子飲焉，偪而醉之. 王召植，植不能受王命，故王怒也.

文帝即王位，誅丁儀、丁廙並其男口. 魏略曰：丁儀字正禮，沛郡人也. 父沖，宿與太祖親善，時隨乘輿. 見國家未定，乃與太祖書曰：「足下平生常喟然有匡佐之志，今其時矣. 」是時張楊適還河內，太祖得其書，乃引軍迎天子東詣許，以沖為司隸校尉. 後數來過諸將飲，酒美不能止，醉爛腸死. 太祖以沖前見開導，常德之. 聞儀為令士，雖未見，欲以愛女妻之，以問五官將. 五官將曰：「女人觀貌，而正禮目不便，誠恐愛女未必悅也. 以為不如與伏波子楙. 」太祖從之. 尋辟儀為掾，到與論議，嘉其才朗，曰：「丁掾，好士也，即使其兩目盲，尚當與女，何況但眇？是吾兒誤我. 」時儀亦恨不得尚公主，而與臨菑侯親善，數稱其奇才. 太祖既有意欲立植，而儀又共贊之. 及太子立，欲治儀罪，轉儀為右刺奸掾，欲儀自裁而儀不能. 乃對中領軍夏侯尚叩頭求哀，尚為涕泣而不能救. 後遂因職事收付獄，殺之. 廙字敬禮，儀之弟也. 文士傳曰：廙少有才姿，博學洽聞. 初辟公府，建安中為黃門侍郎. 廙嘗從容謂太祖曰：「臨菑侯天性仁孝，發於自然，而聰明智達，其殆庶幾. 至於博學淵識，文章絕倫. 當今天下之賢才君子，不問少長，皆原從其遊而為之死，實天所以鍾福於大魏，而永授無窮之祚也. 」欲以勸動太祖. 太祖答曰：「植，吾愛之，安能若卿言！吾欲立之為嗣，何如？」廙曰：「此國家之所以興衰，天下之所以存亡，非愚劣瑣賤者所敢與及. 廙聞知臣莫若於君，知子莫若於父. 至於君不論明闇，父不問賢愚，而能常知其臣子者何？蓋由相知非一事一物，相盡非一旦一夕. 況明公加之以聖哲，習之以人子. 今發明達之命，吐永安之言，可謂上應天命，下合人心，得之於須臾，垂之於萬世者也. 廙不避斧鉞之誅，敢不盡言！」太祖深納之. 植與諸侯並就國. 黃初二年，監國謁者灌均希指，奏「植醉酒悖慢，劫脅使者」. 有司請治罪，帝以太后故，貶爵安鄉侯. 魏書載詔曰：「植，朕之同母弟. 朕於天下無所不容，而況植乎？骨肉之親，舍而不誅，其改封植. 」其年改封鄄城侯. 三年，立為鄄城王，邑二千五百戶.

四年，徙封雍丘王. 其年，朝京都. 上疏曰：

臣自抱釁歸籓，刻肌刻骨，追思罪戾，晝分而食，夜分而寢. 誠以天罔不可重離，聖恩難可再恃. 竊感相鼠之篇，無禮遄死之義，形影相弔，五情愧赧. 以罪棄生，則違古賢「夕改」之勸，忍活苟全，則犯詩人「胡顏」之譏. 伏惟陛下德象天地，恩隆父母，施暢春風，澤如時雨. 是以不別荊棘者，慶雲之惠也；七子均養者，屍鳩之仁也；舍罪責功者，明君之舉也；矜愚愛能者，慈父之恩也：是以愚臣徘徊於恩澤而不能自棄者也.

前奉詔書，臣等絕朝，心離志絕，自分黃耇無複執珪之望. 不圖聖詔猥垂齒召，至止之日，馳心輦轂. 僻處西館，未奉闕廷，踴躍之懷，瞻望反仄. 謹拜表獻詩二篇，其辭曰：「於穆顯考，時惟武皇，受命于天，甯濟四方. 硃旗所拂，九土披攘，玄化滂流，荒服來王. 超商越周，與唐比蹤. 篤生我皇，奕世載聰，武則肅烈，文則時雍，受禪炎漢，臨君萬邦. 萬邦既化，率由舊則；廣命懿親，以籓王國. 帝曰爾侯，君茲青土，奄有海濱，方周于魯，車服有輝，旗章有敘，濟濟雋乂，我弼我輔. 伊予小子，恃寵驕盈，舉掛時網，動亂國經. 作籓作屏，先軌是墮，傲我皇使，犯我朝儀. 國有典刑，我削我絀，將寘于理，元兇是率. 明明天子，時篤同類，不忍我刑，暴之朝肆，違彼執憲，哀予小子. 改封兗邑，於河之濱，股肱弗置，有君無臣，荒淫之闕，誰弼予身？煢煢僕夫，于彼冀方，嗟予小子，乃罹斯殃. 赫赫天子，恩不遺物，冠我玄冕，要我硃紱. 硃紱光大，使我榮華，剖符授玉，王爵是加. 仰齒金璽，俯執聖策，皇恩過隆，祗承怵惕. 咨我小子，頑凶是嬰，逝慚陵墓，存愧闕廷. 匪敢泬德，實恩是恃，威靈改加，足以沒齒. 昊天罔極，性命不圖，常懼顛沛，抱罪黃壚. 原蒙矢石，建旗東嶽，庶立豪氂，微功自贖. 危軀授命，知足免戾，甘赴江、湘，奮戈吳、越. 天啟其衷，得會京畿，遲奉聖顏，如渴如饑. 心之雲慕，愴矣其悲，天高聽卑，皇肯照微！」又曰：「肅承明詔，應會皇都，星陳夙駕，秣馬脂車. 命彼掌徒，肅我征旅，朝發鸞台，夕宿蘭渚. 芒芒原隰，祁祁士女，經彼公田，樂我稷黍. 爰有樛木，重陰匪息；雖有餱糧，饑不遑食. 望城不過，面邑匪遊，僕夫警策，平路是由. 玄駟藹藹，揚鑣氵剽沫；流風翼衡，輕雲承蓋. 涉澗之濱，緣山之隈，遵彼河滸，黃阪是階. 西濟關穀，或降或升；騑驂倦路，再寢再興. 將朝聖皇，匪敢晏寧；弭節長騖，指日遄征. 前驅舉燧，後乘抗旌；輪不輟運，鸞無廢聲. 爰暨帝室，稅此西墉；嘉詔未賜，朝覲莫從. 仰瞻城閾，俯惟闕廷；長懷永慕，憂心如酲. 」帝嘉其辭義，優詔答勉之. 魏略曰：初植未到關，自念有過，宜當謝帝. 乃留其從官著關東，單將兩三人微行，入見清河長公主，欲因主謝. 而關吏以聞，帝使人逆之，不得見. 太后以為自殺也，對帝泣. 會植科頭負鈇鑕，徒跣詣闕下，帝及太后乃喜. 及見之，帝猶嚴顏色，不與語，又不使冠履. 植伏地泣涕，太后為不樂. 詔乃聽複王服. 魏氏春秋曰：是時待遇諸國法峻. 任城王暴薨. 諸王既懷友于之痛. 植及白馬王彪還國，欲同 路東歸，以敘隔闊之思，而監國使者不聽. 植發憤告離而作詩曰：「謁帝承明廬，逝將歸舊疆. 清晨發皇邑，日夕過首陽. 伊、洛曠且深，欲濟川無梁. 汎舟越洪濤，怨彼東路長. 回顧戀城闕，引領情內傷. 大谷何寥廓，山樹鬱蒼蒼. 霖雨泥我塗，流潦浩從橫. 中逵絕無軌，改轍登高岡. 修阪造雲日，我馬玄以黃. 玄黃猶能進，我思鬱以紆. 郁紆將何念？親愛在離居. 本圖相與偕，中更不克俱. 鴟梟鳴衡軛，豺狼當路衢；蒼蠅間白黑，讒巧反親疏. 欲還絕無蹊，攬轡止踟躕. 踟躕亦何留，相思無終極. 秋風發微涼，寒蟬鳴我側. 原野何蕭條，白日忽西匿. 孤獸走索群，銜草不遑食. 歸鳥赴高林，翩翩厲羽翼. 感物傷我懷，撫心長歎息. 歎息亦何為，天命與我違. 奈何念同生，一往形不歸！孤魂翔故域，靈柩寄京師. 存者勿複過，亡沒身自衰. 人生處一世，忽若朝露晞. 年在桑榆間，影響不能追. 自顧非金石，咄吒令心悲. 心悲動我神，棄置莫複陳. 丈夫志四海，萬里猶比鄰. 恩愛苟不虧，在遠分日親. 何必同衾幬，然後展殷勤. 倉卒骨肉情，能不懷苦辛？苦辛何慮思，天命信可疑. 虛無求列仙，松子久吾欺. 變故在斯須，百年誰能持？離別永無會，執手將何時？王其愛玉體，俱享黃發期. 收涕即長塗，援筆從此辭. 」

六年，帝東征，還過雍丘，幸植宮，增戶五百. 太和元年，徙封浚儀. 二年，複還雍丘. 植常自憤怨，抱利器而無所施，上疏求自試曰：

臣聞士之生世，入則事父，出則事君；事父尚於榮親，事君貴於興國. 故慈父不能愛無益之子，仁君不能畜無用之臣. 夫論德而授官者，成功之君也；量能而受爵者，畢命之臣也. 故君無虛授，臣無虛受；虛授謂之謬舉，虛受謂之屍祿，詩之「素餐」所由作也. 昔二虢不辭兩國之任，其德厚也；旦、奭不讓燕、魯之封，其功大也. 今臣蒙國重恩，三世於今矣. 正值陛下升平之際，沐浴聖澤，潛潤德教，可謂厚幸矣. 而竊位東籓，爵在上列，身被輕暖，口厭百味，目極華靡，耳倦絲竹者，爵重祿厚之所致也. 退念古之授爵祿者，有異於此，皆以功勤濟國，輔主惠民. 今臣無德可述，無功可紀，若此終年無益國朝，將掛風人「彼其」之譏. 是以上慚玄冕，俯愧硃紱.

方今天下一統，九州晏如，而顧西有違命之蜀，東有不臣之吳，使邊境未得脫甲，謀士未得高枕者，誠欲混同宇內以致太和也. 故啟滅有扈而夏功昭，成克商、奄而周德著. 今陛下以聖明統世，將欲卒文、武之功，繼成、康之隆，簡賢授能，以方叔、召虎之臣鎮禦四境，為國爪牙者，可謂當矣. 然而高鳥未掛於輕繳，淵魚未縣於鉤餌者，恐釣射之術或未盡也. 昔耿弇不俟光武，亟擊張步，言不以賊遺於君父. 故車右伏劍於鳴轂，雍門刎首於齊境，若此二士，豈惡生而尚死哉？誠忿其慢主而陵君也. 劉向說苑曰：越甲至齊，雍門狄請死之. 齊王曰：「鼓鐸之聲未聞，矢石未交，長兵未接，子何務死？知為人臣之禮邪？」雍門狄對曰：「臣聞之，昔者王田於囿，左轂鳴，車右請死之，王曰：'子何為死？'車右曰：'為其鳴吾君也. '王曰：'左轂鳴者，此工師之罪也. 子何事之有焉？'車右對曰：'吾不見工師之乘，而見其鳴吾君也. '遂刎頸而死. 有是乎？」王曰：「有之. 」雍門狄曰：「今越甲至，其鳴吾君，豈左轂之下哉？車右可以死左轂，而臣獨不可以死越甲邪？」遂刎頸而死. 是日，越人引軍而退七十裏，曰：「齊王有臣，鈞如雍門狄，疑使越社稷不血食. 」遂歸. 齊王葬雍門狄以上卿之禮. 夫君之寵臣，欲以除患興利；臣之事君，必以殺身靖亂，以功報主也. 昔賈誼弱冠，求試屬國，請系單于之頸而制其命；終軍以妙年使越，欲得長纓占其王，羈致北闕. 此二臣，豈好為誇主而燿世哉？志或鬱結，欲逞其才力，輸能於明君也. 昔漢武為霍去病治第，辭曰：「匈奴未滅，臣無以家為！」（固）夫憂國忘家，捐軀濟難，忠臣之志也. 今臣居外，非不厚也，而寢不安席，食不遑味者，伏以二方未克為念.

伏見先武皇帝武臣宿將，年耆即世者有聞矣. 雖賢不乏世，宿將舊卒，猶習戰陳，竊不自量，志在效命，庶立毛髮之功，以報所受之恩. 若使陛下出不世之詔，效臣錐刀之用，使得西屬大將軍，當一校之隊，若東屬大司馬，統偏舟之任，必乘危蹈險，騁舟奮驪，突刃觸鋒，為士卒先. 雖未能禽權馘亮，庶將虜其雄率，殲其丑類，必效須臾之捷，以滅終身之愧，使名掛史筆，事列朝策. 雖身分蜀境，首縣吳闕，猶生之年也. 如微才弗試，沒世無聞，徒榮其軀而豐其體，生無益於事，死無損於數，虛荷上位而忝重祿，禽息鳥視，終於白首，此徒圈牢之養物，非臣之所志也. 流聞東軍失備，師徒小衄，輟食棄餐，奮袂攘衽，撫劍東顧，而心已馳於吳會矣.

臣昔從先武皇帝南極赤岸，東臨滄海，西望玉門，北出玄塞，伏見所以行軍用兵之勢，可謂神妙矣. 故兵者不可豫言，臨難而制變者也. 志欲自效於明時，立功於聖世. 每覽史籍，觀古忠臣義士，出一朝之命，以徇國家之難，身雖屠裂，而功銘著於鼎鍾，名稱垂於竹帛，未嘗不拊心而歎息也. 臣聞明主使臣，不廢有罪. 故奔北敗軍之將用，秦、魯以成其功；臣松之案：秦用敗軍之將，事顯，故不注. 魯連與燕將書曰：「曹子為魯將，三戰三北而亡地五百里，向使曹子計不反顧，義不旋踵，刎頸而死，則亦不免為敗軍之將矣. 曹子棄三北之恥，而退與魯君計. 桓公朝天子，會諸侯，曹子以一劍之任，披桓公之心於壇坫之上，顏色不變，辭氣不悖. 三戰之所亡，一朝而複之. 天下震動，諸侯驚駭，威加吳、越. 」若此二士者，非不能成小廉而行小節也. 絕纓盜馬之臣赦，楚、趙以濟其難. 臣松之案：楚莊掩絕纓之罪，事亦顯，故不書. 秦穆公有赦盜馬事，趙則未聞. 蓋以秦亦趙姓，故互文以避上「秦」字也. 臣竊感先帝早崩，威王棄世，臣獨何人，以堪長久！常恐先朝露，填溝壑，墳土未乾，而身名並滅. 臣聞騏驥長鳴，則伯樂照其能；盧狗悲號，則韓國知其才. 是以效之齊、楚之路，以逞千里之任；試之狡兔之捷，以驗搏噬之用. 今臣志狗馬之微功，竊自惟度，終無伯樂、韓國之舉，是以於邑而竊自痛者也.

夫臨搏而企竦，聞樂而竊抃者，或有賞音而識道也. 昔毛遂，趙之陪隸，猶假錐囊之喻，以寤主立功，何況巍巍大魏多士之朝，而無慷慨死難之臣乎！夫自衒自媒者，士女之醜行也. 幹時求進者，道家之明忌也. 而臣敢陳聞於陛下者，誠與國分形同氣，憂患共之者也. 冀以塵霧之微補益山海，熒燭末光增輝日月，是以敢冒其醜而獻其忠. 魏略曰：植雖上此表，猶疑不見用，故曰「夫人貴生者，非貴其養體好服，終竟年壽也，貴在其代天而理物也. 夫爵祿者，非虛張者也，有功德然後應之，當矣. 無功而爵厚，無德而祿重，或人以為榮，而壯夫以為恥. 故太上立德，其次立功，蓋功德者所以垂名也. 名者不滅，士之所利，故孔子有夕死之論，孟軻有棄生之義. 彼一聖一賢，豈不原久生哉？志或有不展也. 是用喟然求試，必立功也. 嗚呼！言之未用，欲使後之君子知吾意者也.

三年，徙封東阿. 五年，複上疏求存問親戚，因致其意曰：

臣聞天稱其高者，以無不覆；地稱其廣者，以無不載；日月稱其明者，以無不照；江海稱其大者，以無不容. 故孔子曰：「大哉堯之為君！惟天為大，惟堯則之. 」夫天德之於萬物，可謂弘廣矣. 蓋堯之為教，先親後疏，自近及遠. 其傳曰：「克明峻德，以親九族；九族既睦，平章百姓. 」及周之文王亦崇厥化，其詩曰：「刑于寡妻，至於兄弟，以禦於家邦. 」是以雍雍穆穆. 風人詠之. 昔周公吊管、蔡之不咸，廣封懿親以籓屏王室，傳曰：「周之宗盟，異姓為後. 」誠骨肉之恩爽而不離，親親之義實在敦固，未有義而後其君，仁而遺其親者也.

伏惟陛下資帝唐欽明之德，體文王翼翼之仁，惠洽椒房，恩昭九族，群後百寮，番休遞上，執政不廢於公朝，下情得展於私室，親理之路通，慶吊之情展，誠可謂恕己治人，推惠施恩者矣. 至於臣者，人道絕緒，禁錮明時，臣竊自傷也. 不敢過望交氣類，脩人事，敘人倫. 近且婚媾不通，兄弟乖絕，吉凶之問塞，慶吊之禮廢，恩紀之違，甚於路人，隔閡之異，殊於胡越. 今臣以一切之制，永無朝覲之望，至於注心皇極，結情紫闥，神明知之矣. 然天實為之，謂之何哉！退唯諸王常有戚戚具爾之心，原陛下沛然垂詔，使諸國慶問，四節得展，以敘骨肉之歡恩. 全怡怡之篤義. 妃妾之家，膏沐之遺，歲得再通，齊義於貴宗，等惠於百司，如此，則古人之所歎，風雅之所詠，複存於聖世矣.

臣伏自惟省，無錐刀之用. 及觀陛下之所拔授，若以臣為異姓，竊自料度，不後於朝士矣. 若得辭遠遊，戴武弁，解硃組，佩青紱，駙馬、奉車，趣得一號，安宅京室，執鞭珥筆，出從華蓋，入侍輦轂，承答聖問，拾遺左右，乃臣丹誠之至原，不離於夢想者也. 遠慕鹿鳴君臣之宴，中詠常棣匪他之誡，下思伐木友生之義，終懷蓼莪罔極之哀；每四節之會，塊然獨處，左右惟僕隸，所對惟妻子，高談無所與陳，發義無所與展，未嘗不聞樂而拊心，臨觴而歎息也. 臣伏以為犬馬之誠不能動人，譬人之誠不能動天. 崩城、隕霜，臣初信之，以臣心況，徒虛語耳. 若葵藿之傾葉，太陽雖不為之回光，然向之者誠也. 竊自比於葵藿，若降天地之施，垂三光之明者，實在陛下.

臣聞文子曰：「不為福始，不為禍先. 」今之否隔，友于同憂，而臣獨倡言者，竊不原於聖世使有不蒙施之物. 有不蒙施之物，必有慘毒之懷，故柏舟有「天只」之怨，穀風有「棄予」之歎. 故伊尹恥其君不為堯舜，孟子曰：「不以舜之所以事堯事其君者，不敬其君者也. 」臣之愚蔽，固非虞、伊，至於欲使陛下崇光被時雍之美，宣緝熙章明之德者，是臣慺慺之誠，竊所獨守，實懷鶴立企佇之心. 敢複陳聞者，冀陛下儻發天聰而垂神聽也.

詔報曰：「蓋教化所由，各有隆弊，非皆善始而惡終也，事使之然. 故夫忠厚仁極草木，則行葦之詩作；恩澤衰薄，不親九族，則角弓之章刺. 今令諸國兄弟，情理簡怠，妃妾之家，膏沐疏略，朕縱不能敦而睦之，王援古喻義備悉矣，何言精誠不足以感通哉？夫明貴賤，崇親親，禮賢良，順少長，國之綱紀，本無禁固諸國通問之詔也，矯枉過正，下吏懼譴，以至於此耳. 已敕有司，如王所訴. 」

植複上疏陳審舉之義，曰：

臣聞天地協氣而萬物生，君臣合德而庶政成；五帝之世非皆智，三季之末非皆愚，用與不用，知與不知也. 既時有舉賢之名，而無得賢之實，必各援其類而進矣. 諺曰：「相門有相，將門有將. 」夫相者，文德昭者也；將者，武功烈者也. 文德昭，則可以匡國朝，致雍熙，稷、契、夔、龍是也；武功烈，則所以征不庭，威四夷，南仲、方叔是矣. 昔伊尹之為媵臣，至賤也，呂尚之處屠釣，至陋也，及其見舉於湯武、周文，誠道合志同，玄謨神通，豈複假近習之薦，因左右之介哉. 書曰：「有不世之君，必能用不世之臣；用不世之臣，必能立不世之功. 」殷週二王是矣. 若夫齷齪近步，遵常守故，安足為陛下言哉？故陰陽不和，三光不暢，官曠無人，庶政不整者，三司之責也. 疆埸騷動，方隅內侵，沒軍喪眾，干戈不息者，邊將之憂也. 豈可虛荷國寵而不稱其任哉？故任益隆者負益重，位益高者責益深，書稱「無曠庶官」，詩有「職思其憂」，此其義也.

陛下體天真之淑聖，登神機以繼統，冀聞康哉之謌，偃武行文之美. 而數年以來，水旱不時，民困衣食，師徒之發，歲歲增調，加東有覆敗之軍，西有殪沒之將，至使蚌蛤浮翔於淮、泗，鼲鼬讙譁於林木. 臣每念之，未嘗不輟食而揮餐，臨觴而搤腕矣. 昔漢文發代，疑朝有變，宋昌曰：「內有硃虛、東牟之親，外有齊、楚、淮南、琅邪，此則磐石之宗，原王勿疑. 」臣伏惟陛下遠覽姬文二虢之援，中慮周成召、畢之輔，下存宋昌磐石之固. 昔騏驥之於吳阪，可謂困矣，及其伯樂相之，孫郵禦之，形體不勞而坐取千里. 蓋伯樂善禦馬，明君善禦臣；伯樂馳千里，明君致太平；誠任賢使能之明效也. 若朝司惟良，萬機內理，武將行師，方難克弭. 陛下可得雍容都城，何事勞動鑾駕，暴露於邊境哉？

臣聞羊質虎皮，見草則悅，見豺則戰，忘其皮之虎也. 今置將不良，有似於此. 故語曰：「患為之者不知，知之者不得為也. 」昔樂毅奔趙，心不忘燕；廉頗在楚，思為趙將. 臣生乎亂，長乎軍，又數承教于武皇帝，伏見行師用兵之要，不必取孫、吳而闇與之合. 竊揆之於心，常原得一奉朝覲，排金門，蹈玉陛，列有職之臣，賜須臾之問，使臣得一散所懷，攄舒蘊積，死不恨矣.

被鴻臚所下發士息書，期會甚急. 又聞豹尾已建，戎軒騖駕，陛下將複勞玉躬，擾掛神思. 臣誠竦息，不遑寧處. 原得策馬執鞭，首當塵露，撮風後之奇，接孫、吳之要，追慕卜商起予左右，效命先驅，畢命輪轂，雖無大益，冀有小補. 然天高聽遠，情不上通，徒獨望青雲而拊心，仰高天而歎息耳. 屈平曰：「國有驥而不知乘，焉皇皇而更索！」昔管、蔡放誅，周、召作弼；叔魚陷刑，叔向匡國. 三監之釁，臣自當之；二南之輔，求必不遠. 華宗貴族，籓王之中，必有應斯舉者. 故傳曰：「無周公之親，不得行周公之事. 」唯陛下少留意焉.

近者漢氏廣建籓王，豐則連城數十，約則饗食祖祭而已，未若姬周之樹國，五等之品制之. 若扶蘇之諫始皇，淳於越之難周青臣，可謂知時變矣. 夫能使天下傾耳注目者，當權者是矣，故謀能移主，威能懾下. 豪右執政，不在親戚；權之所在，雖疏必重，勢之所去，雖親必輕，蓋取齊者田族，非呂宗也. 分晉者趙、魏，非姬姓也. 唯陛下察之. 苟吉專其位，凶離其患者，異姓之臣也. 欲國之安，祈家之貴，存共其榮，沒同其禍者，公族之臣也. 今反公族疏而異姓親，臣竊惑焉.

臣聞孟子曰：「君子窮則獨善其身，達則兼善天下. 」今臣與陛下踐冰履炭，登山浮澗，寒溫燥濕，高下共之，豈得離陛下哉？不勝憤懣，拜表陳情. 若有不合，乞且藏之書府，不便滅棄，臣死之後，事或可思. 若有豪釐少掛聖意者，乞出之朝堂，使夫博古之士，糾臣表之不合義者. 如是，則臣原足矣. 帝輒優文答報. 魏略曰：是後大發士息，及取諸國士. 植以近前諸國士息已見發，其遺孤稚弱，在者無幾，而複被取，乃上書曰：「臣聞古者聖君，與日月齊其明，四時等其信，是以戮凶無重，賞善無輕，怒若驚霆，喜若時雨，恩不中絕，教無二可，以此臨朝，則臣下知所死矣. 受任在萬里之外，審主之所授官，必己之所以投命，雖有構會之徒，泊然不以為懼者，蓋君臣相信之明效也. 昔章子為齊將，人有告之反者，威王曰：'不然. '左右曰：'王何以明之？'王曰：'聞章子改葬死母；彼尚不欺死父，顧當叛生君乎？'此君之信臣也. 昔管仲親射桓公，後幽囚從魯檻車載，使少年挽而送齊. 管仲知桓公之必用己，懼魯之悔，謂少年曰：'吾為汝唱，汝為和，聲和聲，宜走. '於是管仲唱之，少年走而和之，日行數百里，宿昔而至. 至則相齊，此臣之信君也. 臣初受封，策書曰：'植受茲青社，封於東土，以屏翰皇家，為魏籓輔. '而所得兵百五十人，皆年在耳順，或不逾矩，虎賁官騎及親事凡二百餘人. 正複不老，皆使年壯，備有不虞，檢校乘城，顧不足以自救，況皆複耄耋罷曳乎？而名為魏東籓，使屏翰王室，臣竊自羞矣. 就之諸國，國有士子，合不過五百人. 伏以為三軍益損，不復賴此. 方外不定，必當須辦者，臣原將部曲倍道奔赴，夫妻負繈，子弟懷糧，蹈鋒履刃，以徇國難，何但習業小兒哉？愚誠以揮涕增河，鼷鼠飲海，於朝萬無損益，於臣家計甚有廢損. 又臣士息前後三送，兼人已竭. 惟尚有小兒，七八歲已上，十六七已還，三十餘人. 今部曲皆年耆，臥在床席，非糜不食，眼不能視，氣息裁屬者，凡三十七人；疲瘵風靡，疣盲聾聵者，二十三人. 惟正須此小兒，大者可備宿衛，雖不足以禦寇，粗可以警小盜；小者未堪大使，為可使耘鉏穢草，驅護鳥雀. 休侯人則一事廢，一日獵則眾業散，不親自經營則功不攝；常自躬親，不委下吏而已. 陛下聖仁，恩詔三至，士子給國，長不復發. 明詔之下，有若皦日，保金石之恩，必明神之信，畫然自固，如天如地. 定習業者並複見送，晻若晝晦，悵然失圖. 伏以為陛下既爵臣百寮之右，居籓國之任，為置卿士，屋名為宮，塚名為陵，不使其危居獨立，無異於凡庶. 若柏成 欣於野耕，子仲樂於灌園；蓬戶茅牖，原憲之宅也；陋巷單瓢，顏子之居也：臣才不見效用，常慨然執斯志焉. 若陛下聽臣悉還部曲，罷官屬，省監官，使解璽釋紱，追柏成、子仲之業，營顏淵、原憲之事，居子臧之廬，宅延陵之室. 如此，雖進無成功，退有可守，身死之日，猶松、喬也. 然伏度國朝終未肯聽臣之若是，固當羈絆於世繩，維繫於祿位，懷屑屑之小憂，執無已之百念，安得蕩然肆志，逍遙於宇宙之外哉？此原未從，陛下必欲崇親親，篤骨肉，潤白骨而榮枯木者，惟遂仁德以副前恩詔. 」皆遂還之.

其年冬，詔諸王朝六年正月. 其二月，以陳四縣封植為陳王，邑三千五百戶. 植每欲求別見獨談，論及時政，幸冀試用，終不能得. 既還，悵然絕望. 時法制，待籓國既自峻迫，寮屬皆賈豎下才，兵人給其殘老，大數不過二百人. 又植以前過，事事複減半，十一年中而三徙都，常汲汲無歡，遂發疾薨，時年四十一. 植常為琴瑟調歌，辭曰：「籲嗟此轉蓬，居世何獨然！長去本根逝，夙夜無休間. 東西經七陌，南北越九阡，卒遇回風起，吹我入雲間. 自謂終天路，忽焉下沉淵. 驚飆接我出，故歸彼中田. 當南而更北，謂東而反西，宕宕當何依，忽亡而複存. 飄颻周八澤，連翩曆五山，流轉無恆處，誰知吾苦艱？原為中林草，秋隨野火燔，糜滅豈不痛，原與根荄連. 」孫盛曰：異哉，魏氏之封建也！不度先王之典，不思籓屏之術，違敦睦之風，背維城之義. 漢初之封，或權侔人主，雖雲不度，時勢然也. 魏氏諸侯，陋同匹夫，雖懲七國，矯枉過也. 且魏之代漢，非積德之由，風澤既微，六合未一，而彫翦枝幹，委權異族，勢同瘣木，危若巢幕，不嗣忽諸，非天喪也. 五等之制，萬世不易之典. 六代興亡，曹冏論之詳矣. 遺令薄葬. 以小子志，保家之主也，欲立之. 初，植登魚山，臨東阿，喟然有終焉之心，遂營為墓. 子志嗣，徙封濟北王. 景初中詔曰：「陳思王昔雖有過失，既克己慎行，以補前闕，且自少至終，篇籍不離於手，誠難能也. 其收黃初中諸奏植罪狀，公卿已下議尚書、秘書、中書三府、大鴻臚者皆削除之. 撰錄植前後所著賦頌詩銘雜論凡百餘篇，副藏內外. 」志累增邑，並前九百九十戶. 志別傳曰：志字允恭，好學有才行. 晉武帝為中撫軍，迎常道鄉公於鄴，志夜與帝相見，帝與語，從暮至旦，甚器之. 及受禪，改封鄄城公. 發詔以志為樂平太守，曆章武、趙郡，遷散騎常侍、國子博士，後轉博士祭酒. 及齊王攸當之籓，下禮官議崇錫之典，志歎曰：「安有如此之才，如此之親，而不得樹本助化，而遠出海隅者乎？」乃建議以諫，辭旨甚切. 帝大怒，免志官. 後複為散騎常侍. 志遭母憂，居喪盡哀，因得疾病，喜怒失常，太康九年卒，諡曰定公.

蕭懷王曹熊 Cao Xiong, King Huai of Xiao
蕭懷王熊，早薨. 黃初二年追封諡蕭懷公. 太和三年，又追封爵為王. 青龍二年，子哀王炳嗣，食邑二千五百戶. 六年薨，無子，國除.

評論 Evaluate
評曰：任城武藝壯猛，有將領之氣. 陳思文才富豔，足以自通後葉，然不能克讓遠防，終致攜隙. 傳曰「楚則失之矣. 而齊亦未為得也」，其此之謂歟！魚豢曰：諺言「貧不學儉，卑不學恭」，非人性分也，勢使然耳. 此實然之勢，信不虛矣. 假令太祖防遏植等，在於疇昔，此賢之心，何緣有窺望乎？彰之挾恨，尚無所至. 至於植者，〔豈能興難？〕乃令楊脩以倚注遇害，丁儀以希意族滅，哀夫！余每覽植之華采，思若有神. 以此推之，太祖之動心，亦良有以也.